Lona se reviews: Drie prenteboeke uit Afrika en nog boeke vir peuters en kleuters!
Drie prenteboeke uit Afrika en nog boeke vir peuters en kleuters!
Drie prenteboeke deur Jacana uitgewers beïndruk met hul Afrika aanslag:
Hartman, Wendy: Die musiek van Afrika( JACANA, 2016) met illlustrasies deur Joan Rankin. The African orchestra is ook beskikbaar in Afrikaans, isiXhosa en isiZulu.
“Uit ‘n rietfluit se pypie sypel ons liriek op die maat van die Afrika –luit se musiek”
Hierdie pragtige prenteboek is die resultaat van die samewerking deur twee ervare kinderboek skeppers.Die skrywer gee gestalte aan die musiek van Afrika, die geluid van krieke, torre, paddas; knetterende vure, donderende hoewe; die voëls in die lug die ritselende wind; die warmte in knetter en knal; sprinkane wat die klik op vingerpunte is, ‘n padda wat sing vir die maan …
Joan Rankin se fyn waterverf illustrasies vul die lieflike poëtiese teks volkome kleurvol en baie oorspronklik aan. ‘n Boom in die nag is silwer gekleur en drie uile is mooi versteek tussen die takke; haar kleurskakerings werk saam om sagte strelende prente te skilder.Waarlik ‘n baie spesiale boek ; die musicale teks sal tog te lekker voorlees! Hoogs aanbeveel.
Stewart, Dianne : Dudu se mandjie ( JACANA, 2016) Illustrasies deur Elizabeth Pulles. Ook in Engels, isiXhosa en isiZulu.
Dudu maak haar eerste geweefde mandjie klaar. Haar oom vertel haar dat haar eerste mandjie verkoop of weggegee moet word. So koop ‘n handelaar die mandjie by ‘n padstalletjie; dit word eers gebruik vir vars gemmer; toe die meneer se mandjie vir sy kos om werktoe te gaan. Later weer is groente en vrugte na kopers se huise daarin gedra. ‘n Dogtertjie kkry die mandjie om haar hamster in te sit; maar gooi dit gou op ‘n ashoop as die hamster weghardloop. ‘n Kleinseuntjie kry die mandjie en sleep dit strand toe waar ‘n brander dit gryp en intrek in die see.
Maar dit is nognie die einde van die storie nie!
Die waterverf illustrasies het ‘n amper kinderlike bekoring en Pulles teken prentjies wat aanpas by ‘n landelike mileu en die see. Dit is ook lekker om te lees van gemmer en hoenderkerrie, warm rissiehappies en bros samosas. Die smous wat deur die voorstede ry en sy ware verkoop is so bekend aan ons kinders. Die storie kan ook in klaskamers gebruik word waar kinders die waarde van om self ‘n eie mandjie te maak kan leer; die lewensverhaal van Dudu se mandjie is ‘n geloofbare storie en eg uit Afrika.
Browne, Eileen: Handa se verrassing( JACANA, 2016) In Afrikaans vertaal deur Marlise Joubert.
Goed onthou ek nog hoe die boek my beïndruk het toe ek dit destyds in Engels in die biblioteek ontvang het. Dit is die lekkerste verhaal om te vertek- Handa wat sewe vrugte in ‘n mandjie pak vir haar maatjie, Akeyo. Systap na haar dorpie, enoppad wonder sy watter vrug haar maat nou die meeste gaan hou. Soos sy ‘n spesifieke vrug opnoem, is daar ‘n dier wat skelmpies die vrug uit haar mandjie op haar kop steel! ‘n Volstruis steel die koejawel, ‘n Sebra die lemoen;’n olifant die rooi mango; ‘n kameelperd die pynappel’n bok gaps die avokadopeer… en toe haar mandjie dolleeg is bestorm ‘n bok gelukkig ‘n boom gevul met nartjieswat weer die mandjie vul- en gelukkig ook haar maat se gunsteling vrug!
Die verhaal werk op verskeie vlakke- die illustrasies van die diere en vrugte is kleurvol en realisties gedoen; daar is die oulike spannings element van ‘n dogtertjie wat onbewus is dat die vrugte een vir een uit die mandjie verdwyn- hier is die leser of luisteraar dadelik betrokke want ons ervaar aksies waarvan die meisie onbewus is! Die tweedogtertjies is pragtig en so mooi geteken- ‘n boek met die mooiste ryk kleure wat Afrika in sy verskeidenheid van diere en vrugte gestalte gee. Hoogs aanbeveel.
Handa’s surprise is ook beskikbaar in Xhosa, Zulu, Lesotho Sesotho, South African Sesotho, Sepedi, Setswana en Xitsonga.
‘n Kleurvolle fees van boeke vir kleuters en peuters!
Supersagte sponsboekies ( H&R, 2016 ) In Afrikaans vertaal deur Kobus Geldenhuys.
‘n Reeks van 4 boeke- Ek kan sê!; Ek kan ry!; Ek kan speel! en Ek kan sien!
Die materiaal waarvan die boeke gemaak is maak hulle lig om te hanteer en ook baie stewig. Uiters keurvol met eenvoudige illustrasies sodat objekte maklik ge-identifiseer kan word. In die eerste boekie is daar ‘n blink sappige rooi appel; blomme; ln huis , bome ‘n blou skoenlapper , vrugte ‘n sambreel en roomys en ‘n horlosie. Identifikasie van die spesifieke item word aangevul met teks ,bv. Dat die blomme lekker ruik en mooi is.
Ek kan ry gee voorbeelde van al die bekende vervoer-middele soos ‘n brandweerwa, ‘n trein, polisiekar en fiets.
Ek kan speel stel die kind bekend aan speelgoed soos ‘n xilofoon, lappop, ‘n robot en ‘n drom.
Ek kan sien bevat diere soos ‘n leeu en troeteldiere, ‘n papegaai en pikkewyn.
Die aanvullende teks rym ook met die item op die volgende bladsy se teks, wat die hele leeservaring speels en vrolik maak.
Lekker boekies om babas en kleuters aan boeke bekend te stel.
Blokkieskuns( H&R, 2016)Seerowers, Prinsesse, Diere en Voertuie
‘n Reeks van 4 titels met blokkieskuns wat elk meer as 1500 pikselplakkers insluit sodat kinders met die nodige handvaardigheid besig kan bly met die plad van ‘n afdruk van die objek op die teenoorgestelde baldsy . Voertuie, diere, prinsesse en seerowers kan geplak word . Elke opdrag gee die kleure wat gebruik moet word, en ook hoeveel plakkers van elke kleur.
Skeppende kinders kan lank besig bly met hierdie boeke!
Vingerverf 1 en 2 (H&R, 2016)
Watter kind sal dit nie geniet om vingerverf te doen nie! Hier is die geleentheid oom diere, indiane, marsmannetjies, op die plaas, krokodille en nog baie meer situasies in te kleur met die vingerverf wat by die boeke ingesluit word. Vir tuisversamelings; en sommer ‘n lekker geskenk vir vriende.
Liewe Heksie en die Silwer Roos( H&R,2016) Gebaseer op die oorspronklike verhale deur Verna Vels met illustrasies deur Vian Oelofsen.
Wat ‘n pragtige huldeblyk aan Verna Vels is hierdie groot formaat goudkleurige boek nie! Liewe Heksie staan lekker groot met die Silwer Roos in ‘n pot teen die goue agtergrond, terwyl ‘n gifappeltjie hande uitsteek na die begeerlike roos.
Die Silwer Roos is Blommeland se kosbaarste blom en moet soos goud bewaar word, want as dit moet wegraak sal al die blomme doodgaan en koning Rosekrans en sy kabouters en Heksie sonder ‘n blyplek wees.
Daarom kry Heksie die opdrag om die blom op te pas want die gifappeltjies wil die Roos steel.
Sal Heksie daarin slaag, of moet Griet die getoorde perd tot haar hulp kom? Liewe Heksie vertel mos ander hekse toor paddas en muisvlerre- vlermuise- maar sy toor vir Griet!
Liewe Heksie is mos maar geneig om te vergeet en goedertrou op te tree!
Die mooiste mooiste boek! Vian Oelofsen laat die verhaaltjie blom en skyn en die leser betower met vrolike geel blomme, ‘n reuse perd, en hier die mooiste Silwer Roos ooit. Die kleure van die agtergrond op elke bladsy is slim gekies sodat die illustrasies mooi vertoon en nog treffender is. Hoogs aanbeveel as ‘n ware kunswerk en defnitief vir elke skool, huis en biblioteek versameling.
Posted by Lona Gericke at 2:15 AM